དེ་ལ་བདེན་པ་གཉིས་དོ་རུ་མཉམ་པ་ནི།དོན་དམ་གཡུང་དྲུང་ཀློང་དུ་བདེན་པ་དང་།ཀུན་རྫོབ་མཚན་མ་དངོས་པོར་བདེན་པའོ།དེ་རྣམས་གཏན་ལ་དབབ་ཐབས་འདི་ལྟར་རོ།ལུང་ཚད་མ་ཞེས་བྱ་བ་ནི།སྔོན་གྱི་སྟོན་པ་ཇི་སྙེད་ནས།ད་ལྟ་གཤེན་རབ་བདག་ཉིད་ཡན་ཆད་ཀྱིས།ཞལ་ནས་གསུངས་པའི་ལུང་འདི།ངེས་པར་མི་ནོར་བཙན་པར་གཟུངས་སུ་ཟུངས།བཀའ་ཡི་ཚད་མ་ཞེས་བྱ་བ་ནི།གང་ཟག་སྦྱངས་པའི་འཕྲོ་ཅན་ཤེས་རབ་ཟབ་མོས་བསྟན་པའོ།།རིག་པ་ཚད་མ་ཞེས་བྱ་བ་ནི།རང་ལ་ཡེ་ནས་ལྷན་ཅིག་སྐྱེས་པའི་རིག་པ་དང་།ལྷན་ཅིག་སྐྱེས་པའི་མ་རིག་པ་བྱ་བ་གཉིས།ཀུན་གཞི་ལ་ཡེ་ནས་སེམས་ཅན་ཐམས་ཅད་ལ་གནས་ཏེ།དགེ་བའི་ཕྱོགས་སུ་དད་བསྐྱེད་གཡུང་དྲུང་བོན་སྦྱངས་རྣམས།མ་རིག་ཆ་བྲི་རིག་པ་ཆ་རགས་རྣམས་ཉིད་དོ།།དེ་ལ་ལུང་གི་གཏན་ཚིག་དང་གཅིགབཀའ་ཡི་མན་ངག་དང་གཉིས།རང་གི་རིག་པ་གསུམ་དུ་འཛོམས་ན།གདགས་པ་ཆེན་པོའི་ཡེ་ཤེས་དྲོད་ཚད་ཐོག་ཏུ་ཕེབས་པའོ།།དེ་ལ་ཡང་བདེན་པ་གཉིས་ལ།དཀར་ནག་སྒྲིལ་མ་བཞིན་དུ་ཤེས་བྱ་ཤིན་ཏུ་གཅེས་པའོ།།དེ་སྐད་ཅེས་སྟོན་པའི་བཀའ་བརྩལ་ཏོ།།དེ་ལ་ཡང་གཏོ་བུས་གསོལ་བ།སྟོན་པ་ལགས།ཟུང་དུ་འབྲེལ་བའི་ཚད་མ་གསུམ་དང་།དོ་རུ་མཉམ་པའི་བདེན་པ་གཉིས་ཏེ་ལྔ་དང་མ་འབྲེལ་བར་གདགས་པ་ཆེན་པོའི་ཡེ་ཤེས་བསྐྱེད་ན་ཐོག་ཏུ་ཕེབས་པའི་དྲོད་ཚད་མཆིས་པ་ལགས་སམ།དེ་ལྔ་དང་ནི་འབྲེལ་བའི་གང་ཟག་ཤིན་ཏུ་ཉུང་སྟེ་མཆིས་ན།དེ་སྐད་ཅེས་གཏོ་བུས་གསོལ་ཏོ།།གཤེན་རབ་ཀྱིས་བཀའ་བརྕལ་པ།གཏོ་བུས་ཞུས་སམ་གསོལ་བ་དེ་ནི་ཤིན་ཏུ་ཡང་ལེགས་ཏེ།ཟུང་དུ་འབྲེལ་བའི་ཚད་མ་གསུམ་མ་མཐུན་ན།སྟོན་པའི་བཀའ་མིན་ནོ།།